Il-pazjenti kollha fl-Isptar Karen Grech li għandhom 'il fuq minn 85 sena u qed jirċievu kura ta' rijabilitazzjoni, kif ukoll il-pazjenti ta' 'l fuq minn sittin sena li qed jirċievu kura fit-tul, ingħataw l-ewwel doża tal-vaċċin tal-COVID-19, ħabbar il-Ministeru tas-Saħħa permezz ta' stqarrija, s-Sibt filgħodu. Pazjenti li huma pożittivi għall-COVID-19 jew jinsabu kwarantina fi ħdan l-Isptar Karen Grech se jkunu qed jitlaqqmu ladabra saħħithom tippermetti, u bl-eċċezzjoni ta' pazjenti li ma setgħux jieħdu t-tilqima minħabba kundizzjonijiet mediċi jew li rrifjutaw it-tilqima. Tħabbar wkoll li qed jitlaqqmu l-professjonisti mediċi u l-ħaddiema tal-Isptar, skont il-pjan tal-Awtoritajiet tas-Saħħa. Min-nhar l-Erbgħa l-pazjenti tal-onkoloġija li jkunu waslu biex jieħdu l-kimoterapija se jibdew jingħataw il-vaċċin tal-COVID-19. Dan sabiex dawn l-individwi jkunu protetti mill-COVID-19 qabel ma tiddgħajjef l-immunità tagħhom. Pazjenti tal-onkoloġija li qegħdin jieħdu l-kimoterapija bħalissa se jkunu qed jingħataw data iktar 'il quddiem, mill-istess konsulenti, skont il-qagħda tas-saħħa tal-pazjenti. Il-Ministeru qal li dan il-proċess se jkun organizzat mill-Isptar Mater Dei stess u se jkunu l-konsulenti tal-pazjenti li jindikaw meta se jingħataw il-vaċċin, skont protokol li ġie stabbilit mill-Awtoritajiet għas-Saħħa. L-anzjani f'San Vinċenz jibdew jieħdu t-tieni doża tal-vaċċin